Vista la convocatòria de vaga formulada pel sindicat CGT (amb registre d'entrada de 3 de febrer de 2017), que es preveu que s'iniciï a partir del dia 21 de febrer de 2017, a l'hora d'inici de la prestació del servei del torn de nit que comenci en aquesta data, amb caràcter indefinit, i que afecta tot el personal que presta els seus serveis en el centre de treball de l'Hospital El Pilar Quirónsalud de Barcelona;
Vista la convocatòria de vaga formulada pel sindicat CGT (amb registre d'entrada de 3 de febrer de 2017), que es preveu que s'iniciï a partir del dia 21 de febrer de 2017, a l'hora d'inici de la prestació del servei del torn de nit que comenci en aquesta data, amb caràcter indefinit, i que afecta tot el personal que presta els seus serveis en el centre de treball de l'Hospital Quirón Barcelona;
Vista la convocatòria de vaga formulada pel sindicat CGT (amb registre d'entrada de 3 de febrer de 2017), que es preveu que s'iniciï a partir del dia 21 de febrer de 2017, a l'hora d'inici de la prestació del servei del torn de nit que comenci en aquesta data, amb caràcter indefinit, i que afecta tot el personal que presta els seus serveis en el centre de treball de l'Hospital Universitari Quirónsalud Dexeus de Barcelona;
Vista la convocatòria de vaga formulada pel sindicat CGT (amb registre d'entrada de 10 de febrer de 2017), que es preveu que s'iniciï a partir del dia 21 de febrer de 2017, a l'hora d'inici de la prestació del servei del torn de nit que comenci en aquesta data, amb caràcter indefinit, i que afecta tot el personal que presta els seus serveis en el centre de treball del Centre Mèdic Teknon de Barcelona;
Vist que el servei essencial que presten els centres sanitaris, tant els públics com els privats, no es pot veure greument afectat per l'exercici del legítim dret de vaga dels treballadors, ja que això comportaria un risc per a la salut i la vida dels malalts, dret que és el primer d'entre els drets fonamentals de la persona i, per tant, prioritari pel que fa al dret de vaga, ja que s'han de respectar els drets a la vida i a la protecció de la salut que reconeixen els articles 15 i 43 de la Constitució;
Vista la necessitat de prendre les mesures imprescindibles per tal d'assegurar el funcionament del servei sanitari esmentat, mesures capaces de compatibilitzar els interessos generals amb els drets dels treballadors en vaga, i tenint en compte les característiques de les vagues que s'han dictat per a vagues similars mitjançant l'Ordre TSF/51/2016, d'11 de març; l'Ordre EMO/147/2013, de 28 de juny; l'Ordre EMO/140/2011, de 23 de juny, i l'Ordre EMO/307/2011, d'11 de novembre;
Vist que determinades prestacions sanitàries són inajornables per garantir els drets a la salut i a la vida, com són les activitats sanitàries que es presten en els serveis d'urgències, en les unitats especials, determinats tractaments oncològics, així com les intervencions necessàries, en un entorn de deguda atenció assistencial, i malgrat que els centres convocats a la vaga no són centres sanitaris de la xarxa pública, efectuen un servei essencial a la comunitat que si no s'assegura podria afectar la resta de centres sanitaris.
Atès que les parts en tràmit d'audiència varen formular les propostes de serveis mínims, tal com consta a l'acta de l'expedient de 14 de febrer de 2017;
Atès que s'ha demanat un informe a la Secretaria General del Departament de Salut;
Atès el que disposen l'article 28.2 de la Constitució espanyola; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya, i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
Les situacions de vagues anunciades pel sindicat CGT, amb hora d'inici de la prestació del servei del torn de nit que comenci el dia 21 de febrer de 2017, amb caràcter indefinit, i que afecta tot el personal que presta els seus serveis en els centres de treballs de l'Hospital El Pilar Quirónsalud, l'Hospital Quirón Barcelona, l'Hospital Universitari Quirónsalud Dexeus i el Centre Mèdic Teknon, s'entenen condicionades al manteniment dels serveis mínims següents:
Garantir el funcionament del servei d'urgències, tant l'atenció dels malalts externs com l'atenció dels malalts ingressats a les unitats d'observació d'urgències, a criteri del metge encarregat del malalt.
Garantir el funcionament de les unitats especials: unitats de cures intensives, unitats de vigilància intensiva, unitats coronàries, unitats d'hemodiàlisi, neonatologia, parts i tractaments de radioteràpia i quimioteràpia, així com totes les altres que puguin tenir la consideració d'unitats especials d'urgència vital.
Garantir els tractaments de radioteràpia i quimioteràpia en situacions urgents i de necessitat vital i, en altres situacions, seguir el criteri del facultatiu que atengui el malalt.
Atendre l'activitat quirúrgica inajornable derivada de l'atenció urgent i greu a criteri de la direcció mèdica, un cop escoltat el cap del servei, tant pel que fa al preoperatori com al postoperatori.
Mentre estigui ingressat, tot malalt ha de ser respectat en el seu dret a ser atès des del punt de vista assistencial sanitari.
En centres d'assistència extrahospitalària, s'ha de mantenir el personal imprescindible per garantir l'assistència urgent o inajornable –per les característiques del tractament– durant l'horari habitual de cada centre, com en un dia festiu.
Serveis farmacèutics: s'han de mantenir amb el personal facultatiu adient que presti serveis en els torns de guàrdia i nit que estiguin establerts.
S'ha de garantir el funcionament del servei de coordinació d'urgències i els sistemes d'emergències mèdiques, tenint en compte les característiques especials de l'assistència prestada.
La resta de serveis que no preveuen els apartats anteriors funcionen amb el mateix règim que en un dia festiu, llevat dels centres on la plantilla sigui igual a la dels dies laborables, on passarà a ser del 50%.
En situació de nombre imparell de personal de servei, s'ha d'arrodonir sempre per excés.
L'empresa, un cop escoltat el Comitè de Vaga, ha de determinar el personal estrictament necessari per al funcionament dels serveis mínims que estableix l'article anterior.
Aquests serveis mínims els ha de prestar, preferentment, si n'hi ha, el personal que no exerceixi el dret de vaga.
El personal destinat a cobrir els serveis mínims que determina l'article 1 està subjecte als drets i els deures que estableix la normativa vigent.
Notifiqueu aquesta Ordre a les persones interessades per al seu compliment i trameteu-la al Diari Oficial de la Generalitat de Catalunya perquè es publiqui.
Barcelona, 17 de febrer de 2017
Consellera de Treball, Afers Socials i Famílies